google/wiki40b huggingface dataset:
Kalinin kjernekraftverk

Kalinin kjernekraftverk er et kjernekraftverk som produserer elektrisk kraft i Udomlja i Tver oblast i det vestlige Russland, og 200 km nord for Moskva. Det ble bygget og godkjent for å settes i operativ drift i perioden fra  1977 til 1985. Installert maksimal effekt er om lag 3 000 MW, og årsproduksjonen i 2006 var på om lag 20,1 TWh elektrisk kraft. Anlegget er blant de ti aller største i Europa målt etter installert produksjonskapasitet. 
Kjernekraftverket har hadde tidligere tre reaktorer i drift, og den fjerde reaktoren åpnet i november 2011. Også denne har en kapasitet på 1 000 MW og økte hele anleggets effekt til 4 000 MW.
VM i rullestolcurling 2012

VM i rullestolcurling 2012 ble arrangert i Chuncheon i Sør-Korea fra 18. til 25. februar 2012. Dette var det åttende VM som ble arrangert.
NM i bryting 1968

NM i bryting 1968 ble arrangert i Oslo og Kristiansund 16.-17. mars. Kongepokalen ble vunnet av Harald Barlie.
Drammensbrua

Rustet opp

I 2006 ble den gamle broen rustet opp, og E18 over Drammensbrua har fått fire felt. En ny bro ble bygget inntil den gamle, på innsiden mot byen, etter at strekningen i mange år hadde vært en flaskehals i trafikken. Trafikken sørover bruker den nye broen, mens trafikken nordover har fått begge feltene på den gamle. Broen er også blitt kledd inn i aluminiumsplater, som skal reflektere lyset fra elva på undersiden samt gi broen et helhetlig preg.
Instant WebKiosk

Instant WebKiosk er en tidligere Linux-distribusjon som varr basert på Debian. Den er utviklet til bruk i nettkiosker, flerbruker arbeidsstasjoner for internett (kafeer, kontorer, skoler, hotell, sykehus eller biblioteker) eller digital skilting, eller for personlig sikkerhet og privat internett-surfing. 
Siste versjon er IWK/UB 11.3, som ble lansert 10. februar 2014.
Gråflekksigdvikler

Utseende

En middelsstor (vingespenn 12-15 millimeter) vikler med markert sigdformede vinger. Forvingen er ensfarget gråbrun bortsett fra en stor, lysgrå flekk ved vingens bakhjørne og, som vanlig for slekten, noen korte, hvite skråstreker på framkanten ved vingespissen. Bakvingen er gråhvit.

Levevis

Larvene lever på mange ulike busker og løvtrær.

Utbredelse

Den er utbredt i Europa fra Albania og nordover, og finnes også i det nordlige Asia og i Nord-Amerika. I Norge er arten uvanlig, men det er spredte funn nord i indre strøk til Sør-Trøndelag.
Décodex

Décodex er en søkemotor skapt av Les décodeurs, en del av avisen Le Monde, for å enkelt kunne verifisere informasjon. Verktøyet ble gjort tilgjengelig 1. februar 2017, på deres nettside og som en utvidelse for bruk i nettlesere. De sier om verktøyet at det ikke er for å gi en bedømming av kvaliteten som «god» eller «dårlig», men at det skal være en lesehjelp.
Pogo

Pogo i Norge

På tross av sin store popularitet i USA, ble ikke Pogo noen stor suksess i andre land (dette kan muligens forklares med at serien, med sin hyppige bruk av nonsenspoesi og ordspill, var vanskelig å oversette, samt at mesteparten av satiren som forekom i serien først og fremst rettet seg mot amerikanske forhold). I Norge så serien dagens lys først i 1992, da den senere versjonen, laget etter Kellys død, ble publisert i seks nummer av månedsbladet Tommy og Tigern. Pogo ble igjen introdusert for norske lesere i 2008-2010, denne gangen i form av Kellys originalserie, da Egmont Serieforlaget tok over Tommy og Tigern-bladet.
Politisk asyl

Politisk asyl er den beskyttelsen en stat kan gi forfulgte personer under sin jurisdiksjon, først og fremst på sitt territorium, men også på sine ambassader og ombord på fartøyer under nasjonens flagg.

Bakgrunn

Personer som har en velgrunnet frykt for forfølgelse har, ifølge Flyktningkonvensjonen av 1951, krav på status som flyktning, eller politisk asyl. Asylsøkere er personer som spontant ankommer et annet land uten på forhånd å være anerkjent som flyktning. Bakgrunnen for søknaden om asyl bunner oftest i politiske, etniske og/eller religiøse årsaker. Dersom søknaden innvilges i mottakerlandet, får personen asyl. Internasjonalt er det FNs høykommissær for flyktninger som overvåker flyktningers rettigheter.
Ifølge folkeretten har en stat rett til å holde sitt område åpent for andre lands statsborgere, og denne asylretten er ubetinget med mindre utleveringsavtale foreligger. Det blir ikke sett på som en uvennlig handling mot flyktningens hjemland å gi politisk asyl. Det følger imidlertid ikke av folkeretten noen generell plikt til å gi noen politisk asyl, i betydningen varig oppholdstillatelse. Visse forpliktelser følger av Flyktningkonvensjonen og andre internasjonale avtaler, men ut over dette avhenger individets praktiske rettsstilling av lovgivningen i det enkelte land.

Norge

Ordningen med politisk asyl, «asylinstituttet», defineres slik av Utlendingsdirektoratet: (død lenke)
«Hensikten med asylinstituttet er at mennesker som trenger det skal kunne søke beskyttelse i et annet land. To viktige forutsetninger må være til stede for at dette skal fungere. For det første at stater slutter seg til og står ved sine internasjonale forpliktelser, for det andre at asylinstituttet har støtte i befolkningen.»
Merk at ordet «asylinstituttet» er et litt absurd konstrukt, da ordet institutt har definisjon "en institusjon som har forskning og/eller utdanning som sin hovedoppgave". Det har kanskje blitt blandet sammen med ordet institusjon, der en av betydningene er "innretning eller sedvane". I regelen kan man i stedet for «asylinstituttet» mye heller si «asylordningen».
Fortuna Bay

Fortuna Bay er en bukt på nordkysten av øya Sør-Georgia. Bukta er om lag fem km lang og to km bred og avgrenses av Cape Best og Robertson Point.
Fortuna Bay har fått sitt navn etter hvalfangstskuta «Fortuna» som Carl Anton Larsen brukte under en hvalekspedisjon til øya. Hvalfangstskuta ble bygd av Framnæs Mekaniske Værksted i Sandefjord og sank i innseilingen til Grytviken i mai 1916 etter å ha grunnstøtt.
Ocean Harbour ligger 35 km i sørøst og var tidligere kjent som New Fortuna Bay.
FA-cupen 1874/75

FA-cupen 1874/75 var den fjerde sesongen av FA-cupen. 29 lag var med, men tre av dem spilte aldri en kamp. Finalen ble spilt mellom Royal Engineers og Old Etonians.
Aschnarhyparus

Utseende

En liten (3,0 - 3,8 millimeter), slank og forholdsvis langbeint, matt, gråsvart gjødselbille. Oversiden er svært ujevn. Hodet er omtrent sekskantet med to små tenner på forkanten, overflaten ganske ujevn. Pronotum er litt bredere enn langt, med en bred tverrfure og med fem smale, opphøyde lengderibber som blir avbrutt av tverrfuren. Sidekanten har to utstående lober ("ører") på hver side. Dekkvingene er tilsmalnende bakover, med to lengderibber, skulpturert med tverre groper. Beina er nokså spinkle uten tenner på leggene.

Levevis

I alle fall noen av Rhyparini lever sammen med termitter. Denne arten er funnet mellom løvstrø.

Utbredelse

Arten lever i Mellom- og Sør-Amerika, fra Nicaragua i nord til Bolivia i sør.
ADAC

ADAC (Allgemeiner Deutscher Automobil-Club e.V.) er Tysklands og Europas største forbund for bilister. Det har over 18,5 millioner medlemmer (2013) og hovedkontor i München.
ADAC ble opprettet i 1903 under navnet Deutsche Motorradfahrer-Vereinigung, og fikk sitt nåværende navn i 1911. ADAC driver et stort veihjelpsystem med mekanikere i en flåte av gule biler, kalt Gelbe Engel – «gul engel», som hjelper deres medlemmer ved problemer på Tysklands veier. Foreningen har også 55 ambulansehelikoptre stasjonert over 35 baser i Tyskland, en base i Østerrike og en base i Nederland. Dem har også 4 ambulansefly for å hente hjem syke/skadete medlemmer. De utgir også medlemsmagasinet ADAC Motorwelt.
Sørsandøya

Sørsandøya er en liten øygruppe i Træna kommune. Øya har én innbygger (2018).
La goualante du pauvre Jean

«La goualante du pauvre Jean» (Norsk: Balladen om fattige Jean) er en fransk populærmusikksang med melodi av Marguerite Monnot og tekst av René Rouzaud. Jack Lawrence skrev den engelske teksten i 1954. Den engelske tittelen, «The Poor People of Paris», beror delvis på en feiltolkning av den franske tittelen, ved at «pauvre Jean» ble tatt for å være «pauvres gens» (poor people). De to ordene lyder likt.

Les Baxters versjon

En innspilling av sangen ble gjort av Les Baxter's Orchestra (Capitol 3336) var en nummer én-slager på den amerikanske Billboard-singlelisten i 1956, i fire uker på Best Sellers in Stores-listen, i seks uker på Most Played by Jockeys-listen og Billboard Hot 100-listen samt i tre uker på Most Played on Jukeboxes-listen. 
Innspillingen ble dessuten utgitt i Australia (Capitol CP-1044).

Winnifred Atwells versjon

I 1956 lå en pianoversjon med Winifred Atwell (Decca F 10688) som nummer én på den britiske singlelisten fra 13. til 27. april

Andre versjoner

Coverversjoner med Lawrence Welk, Russ Morgan (Decca 29835) og Chet Atkins lå på den amerikanske Topp 100-listen. Bing Crosby og Rosemary Clooney spilte inn en versjon med Jack Lawrences tekst som sjelden brukes. På Cash Box Magazines bestselger-plateliste (som kombinerer alle versjoner av «The Poor People of Paris») lå den på en førsteplass fra 24. mars til og med 14. april 1956 og lå på listen i 21 uker
Edith Piaf hadde én av sine store slagere med den originale franske versjonen av sangen.
Liv Gulbrandsen

Bakgrunn og arbeid

Liv Gulbrandsen er datter av politikerne Jorun Gulbrandsen (født 1948) og Tron Øgrim (1947–2007).
Gulbrandsen var aktiv i nærradio, som Radio express i Sandvika, Radio Otek i Ghana og RadiOrakel før hun ble med i P3, der hun var programleder i NRK P3s morgenprogram Holger Nielsens metode. I 2008–09 var hun programleder i NRKs Barne-TV. 
Hun var en periode markedsføringssjef i Klassekampen. Fra 2009 var hun daglig leder i Norsk Filmforbund og fra mars 2011 daglig leder i Leser søker bok.

Politikk

På RVs landsmøte 2006 ble Liv Gulbrandsen valgt til nestleder i partiet. Hun var med ved opprettelsen av partiet Rødt i 2007. Hun satt i bystyret i Oslo for Rød Valgallianse fra 2003 til 2007.

Bokutgivelser

Liv Gulbrandsen har skrevet barnebøkene Rebekka – den natta jeg ble født (2006) og Jubalong – rød, gul, god morgen! (2007), begge illustrert av Torill Næsheim, og ungdomsboka Papirfly (2017)
Lanxi kullkraftverk

Lanxi kullkraftverk er et kullkraftverk i provinsen Zhejiang, i det østlige Kina. Det har en installert produksjonskapasitet på 1.200 MW. Operatør er Zhejiang Provincial Energy Group Co Ltd.
Norgesmesterskapet på ski 1999

Norgesmesterskapet på ski 1999 var norgesmesterskapet i de nordiske grenene skihopping, langrenn og kombinert.
Langrennsøvelsene ble arrangert på Skrautvål og Høylandet.

5 km klassisk

Dato: 21. januar
Sted: Skrautvål

10 km jaktstart fristil

Dato: 23. januar
Sted: Skrautvål

15 km fristil

Dato: 18. januar
Sted: Skrautvål

30 km klassisk

Dato: 26. mars
Sted: Høylandet

3 x 5 km stafett

Dato: 24. januar
Sted: Skrautvål

10 km klassisk

Dato: 21. januar
Sted: Skrautvål

15 km jaktstart fristil

Dato: 23. januar
Sted: Skrautvål

30 km fristil

Dato: 19. januar
Sted: Skrautvål

50 km klassisk

Dato: 26. mars
Sted: Høylandet

3 x 10 km stafett

Dato: 24. januar
Sted: Skrautvål
Ricky Donnell Ross

Biografi

Tilnavnet «Freeway» kom fra hans eierskap av flere eiendommer langs Los Angeles’ havneområde som heter Harbor Freeway foruten også beliggenheten av en freeway, amerikansk for motorveg, i nærheten av hans barndomshjem. I løpet av den tiden han var på toppen av sin karriere, hevdet Ross å ha solgt for «3 millioner dollar på en dag». I henhold til avisen Oakland Tribune, «I løpet av hans framgang har etterforskerne beregnet at Ross eksporterte flere tonn med kokain til New York, Ohio, Pennsylvania og andre byer, og tjente mer enn 600 millioner dollar i prosessen.»
I 1996 ble Ross dømt til fengselsstraff etter å ha blitt funnet skyldig og dømt for å ha forsøkt å kjøpe mer enn 100 kg med kokain fra en føderal agent. Ross ble et emne preget av kontrovers senere det samme året grunnet en rekke artikler skrevet journalisten Gary Webb i avisen San Jose Mercury News som kastet lys på forholdet mellom en av Ross kokainkontakter, Danilo Blandon, og CIA som en del av Iran-Contras-skandalen. Beslutningen i Ross’ sak ble framlagt for den føderale ankedomstol og hans dom ble redusert til 20 år. Hans dom ble deretter ytterligere redusert grunnet særdeles god oppførsel og han ble forflyttet til et halvvegshus i California i mars 2009. Ross ble løslatt fra fengsel den 29. september 2009.
Maggie Aiono

Bakgrunn

Aiono måtte amputere venstre fot etter en trafikkulykke i 1994. Hun begynte med friidrett i 2014.
Šiauliai

Historie

Byens grunnleggelse regnes nå til 22. september 1236, samme dag som da Solslaget fant sted ikke langt fra Siauliai. I byen ligger en liten park med Skyttermonumentet til minne om slaget i 1236.
Den utviklet seg først som en militærpost for å forsvare området mot angrep fra Den tyske orden og Den liviske orden. Etter slaget ved Grunwald i 1410 opphørte plyndringstoktene. I 1445 ble det bygd en trekirke, som ble erstattet av en mursteinskirke i 1634 som fremdeles står i sentrum av byen i dag.
Šiauliai fikk magdeburgrettigheter i 1589. På 1500-tallet ble den det administrative senter i området, men på 1600- og 1700-tallet vart byen ødelagt av Den svenske syndfloden og byllepestepidemier.
Antoni Tyzenhaus (1733-1785) startet radikale økonomiske og urbane reformer etter et voldelig bondeopprør mot kronen i Nord-Litauen. Han bygde opp byen i klassisistisk stil. Byen ble etterhvert en velutviklet by og Stanisław August Poniatowski, konge av Den polsk-litauiske realunion stadfestet i 1791 på ny Šiauliai sine byrettwr og gav den et byvåpen.
Etter Polens delinger fikk Šiauliai et nytt byvåpen. Byen vokste og ble et viktig utdannings- og kultursenter. I 1836-1858 ble det bygd veier til Riga og Tilsit, i 1871 ble det bygd jernbanesamband til Liepāja og Romny. Šiauliai lå ved flere handelsruter og utviklet seg til en industriby. Alt i 1897 var den den tredje største byen i Litauen med om lag 16 000 innbyggere. Šiauliai var et senter for produksjon av lærprodukt. Chaim Frenkel eide den største lærfabrikken i Det russiske keiserdømme.
De to verdenskrigene ødela tilsammen 80% av bygningsmassen i byen.
Ikke langt fra Siauliai ligger Korshøyden, to små koller med tilsammen omkring 150 000 store og mindre kors på. Korshøyden er et av de viktigste religiøse og kulturelle minnesmerker i landet.
Badenella

Utseende

Middelsstore, brede, brunspraglete trebukker. Antennene er omtrent så lange som kroppen, flere av leddene er utvidete i spissen. Pronotum har en kraftig tann på hver sidekant. Dekkvingene er omtrent parallellsidige med rettviklede "skuldre".

Utbredelse

Slekten er kjent fra Colombia og Ecuador.
Yuanba

Yuanba (kinesisk: 元坝区; pinyin: Yuánbà Qū) er et bydistrikt i provinsen Sichuan i Folkerepublikken Kina. Det er understilt byprefekturet Guangyuan.
Det har et areal på 1 435 km² og et innbyggertall på ca. 240 000.
HMS «Oxley»

HMS «Oxley» var en «Odin»-klasse undervannsbåt bygget av Vickers-Armstrong Limited ved Barrow-in-Furness i England, sjøsatt den 29. juni 1926 og satt i tjeneste 1. april 1927 for den australske marinen som HMAS «Oxley». HMAS «Oxley» sluttet i sin tjeneste for den australske marinen på den 9. april 1931 og ble flyttet over til Royal Navy den 10. april 1931.

Oxley senkes i Norge

Ubåtene HMS «Oxley» og HMS «Triton» patruljerte langs norskekysten den 10. september 1939 og hadde hatt jevnlig kontakt da «Triton» oppdaget en uidentifisert ubåt utfor kysten av Karmøy. Man antok da at dette kunne være «Oxley», og «Triton» sendte derfor ut flere gjenkjennelsessignaler. Etter at «Triton» hadde sendt flere signaler uten å få svar, avfyrte hun to torpedoer som traff den uidentifiserte ubåten og sendte den til bunns syd for Skudenes i Rogaland. «Triton» dro deretter til stedet hvor ubåten sank og plukket opp tre overlevende. Den britiske marinens etterforskning viste at «Oxley» var ute av kurs og at «Triton» hadde agert korrekt og ikke kunne klandres. Det var den første ubåten som sank under annen verdenskrig, og den første som ble senket av egne styrker.
Are You Lonesome Tonight?

«Are You Lonesome To-night?», kjent som «Are You Lonesome Tonight?», er en populær amerikansk sang, skrevet av Lou Handman (melodi) og Roy Turk (tekst). Elvis Presley ga den nytt liv i 1960. Sangen ble første gang publisert i 1926. Sangen inneholder tre vers med refreng og en snakkedel på slutten. Elvis spilte inn refrenget og snakkedelen.
Tallrike artister spilte inn «Are You Lonesome Tonight?» i 1927. Komponisten Lou Handman selv spilte piano og hans søster Edith bidro med sangen i en innspilling utgitt på merket Gennett. Den første utgitte versjonen var med Charles Heart som spillte sangen inn (med 2 vers og refreng) 9 mai 1927. Vaughn DeLeath, også kjent som «The Original Radio Girl», spilte den inn to ganger, først 13. juni som soloartist (2 vers og refreng) og senere 21. september som vokalist med The Colonial Club Orchestra (refreng versjon uten snakkedel) #4 i USA. Rundt august 1927 ble det utgitt en innspilling med den berømte tenoren Henry Burr (1 vers og refreng) #10 i USA.
«Are You Lonesome Tonight?» ble innspilt av Blue Barron (MGM 10628) #19 i USA i 1950.  
Bare få uker etter Barrons innspilling spilte Al Jolson inn en versjon (Decca 27043).
I 1959 ble en versjon med sangeren Jaye P. Morgan «Are You Lonesome Tonight?» utgitt på single for MGM #59 i USA med «Miss You» på B-siden.
Brian Hyland spilte inn sangen i 1962 (1 vers og refreng) i Bossa nova versjon.
Frank Sinatra spillte inn sin versjon (refreng versjon uten snakkedel) i 1962.
Elvis Presley må ha hørt den da han var i hæren i Europa, ettersom han hørte og ble inspirert av andre sanger som «O sole mio» og «Torna il Sorrento», som han gjorde til hits etter sin tilbakekomst i 1960. 
Det førte til den best kjente innspillingen, den med Elvis Presley, som ble foretatt i RCA Studio B i Nashville, 3. april 1960 med Nashville-lydpionéren Bill Porter som tekniker. Produsenter var Steve Sholes og Chet Atkins. «Are You Lonesome Tonight?» ble utgitt på singlen RCA Victor 47-7810 (mono) og RCA Victor 61-7810 (stereo) i november 1960. B-siden var «I Gotta Know».
«Are You Lonesome Tonight?» var favorittsangen til Colonel Tom Parker. Han overtalte Elvis til å spille inn sin utførelse av sangen.  
Elvis Presleys versjon var basert på den til Blue Barron i 1950 og den talte del av sangen (i likhet med Jolsons versjon) var løselig basert på William Shakespeares skuespill Som dere vil ha det og bruker Jaques tale i Akt II Scene VII: «All the world's a stage, and all men and women merely players. They have their exits and entrances; And no man in his time plays many parts».
Den ble én av de mestselgende singlene i 1960 og lå på en førsteplass på Billboard Hot 100-singlelisten i seks uker.
«Latterversjonen» ble spilt inn under en konsert 26. august 1969 i International Hotel, Las Vegas
Elvis Presleys versjon fra 1960 ligger på en 81.-plass på listen over «Billboard's Greatest Songs of all Time».

Svensk versjon

Karl-Lennart har skrevet en svensk tekst. Den svenske tittelen er «Är du ensam ikväll».

Norske versjoner

Arne Bendiksen og Tande-P har skrevet norske tekster.
Brannen i Grenfell Tower

Årsak og brannsikkerhet

Allerede i 1999 ble det reist spørsmål om brannsikkerheten i Grenfell Tower. Umiddelbart etter brannen kritiserte borgermesteren i London, Sadiq Khan, bygningens sikkerhetsforanstaltninger, som ved brann rådet beboere til å forbli i sine leiligheter. Ved renovering av bygget i 2016 skal det ha blitt brukt fasadekledning med brennbar kjerne, av en type som blant annet i USA er forbudt i bygg over 12 meter høyde. Den flammehemmende varianten skal ha kostet omkring 2 pund mer per kvadratmeter, tilsvarende kr 55 000 for hele blokken. Invitasjon på anbud for renovering av bygget ble lagt ut i 2014. Oppdraget gikk til det britiske selskapet Rydon som tilbød seg å gjøre arbeidet for 8,7 millioner pund, 2,5 millioner lavere enn konkurrenten Leadbitter. Renovering omfattet blant annet ny sentralvarme og utskifting av kledning til en mer energieffektiv type. Rydon leide inn en rekke underleverandører for hver del av oppdraget. Arkitektselskapet Studio E hadde også ansvaret for spesifisering av materialer til renoveringen. Selskapet Harley Curtain Wall påtok seg arbeidet med utskifting av kledning for 2,5 millioner pund. Det amerikanske selskapet Arconix leverte aluminiumsplatene mens det britiske selskapet Celotex leverte isolasjonen. Selskapet Omnis skar til fasadeplatene. Alle de involverte bedriftene blir gransket av britiske myndigheter.
Brannen medførte en generell diskusjon om brannsikkerhet i høyhus.
Grenfell Action Group advarte allerede i 2013 eieren av bygningen, Royal Borough of Kensington og Chelsea (RBKC) og Kensington and Chelsea Tenant Management Organisation, om bygningens mulige sikkerhetsproblemer. Dette ble da oversett.
Den 16. juni opplyste politiet i London at intet tydet på at brannen var påsatt. Samtidig ble opplyst at  Storbritannias statsminister, Theresa May, hadde beordret en gjennomgripende og åpen granskning av brannen, i tillegg til at politiet hadde åpnet en undersøkelse.
Brannen begynte i et kjøleskap i fjerde etasje. Den spredte seg på utsiden av bygget ved at kledningen tok fyr.
MMORPG

MMORPG (Massive(ly) Multiplayer Online Role-Playing Game) er en type rollespill til datamaskiner og spillkonsoller som tillater tusenvis av mennesker å koble seg til servere og delta i virtuelle verdener. Hver spiller er representert med sin egen figur (eller avatar), gjennom hvilken han kommuniserer med andre og deltar i aktiviteter. Den virtuelle verdenen er dynamisk, og har til hensikt å by spillerne på stadig nye utfordringer.
Spillutgiveren er vanligvis ansvarlig for å opprettholde serverne og dynamikken i spillet. MMORPG spill har derfor relativt store kostnader så lenge spillet er aktivt. Driften finansieres enten ved reklame i spillet eller ved at spillerne betaler i perioden de spiller.
Anarchy Online, fra norske Funcom, gikk fra å ta betalt fra spillerne sine til å reklamefinansiere driften. Spillere kan enten betale for spilletid eller spille gratis mot å eksponeres for reklame i spillet.
Spillere i World Of Warcraft fra Blizzard må betale en viss sum per måned. Man kan enten kjøpe et Gamecard som gir 60 dager med spilletid eller man kan kjøpe spilletid over nett for rundt hundre kroner hver måned.
Vanligvis har man som mål å samle erfaringspoeng for å utvikle sin egen figurs egenskaper. De fleste MMORPG-er er kamporienterte, ved at man typisk spiller en kriger eller magiker i en sciencefiction- eller fantasysetting. Spillere samler ofte figurene sine i grupper for å utføre oppdrag som bidrar til figurutvikling. Hva spillerne kjemper mot varierer fra spill til spill, og i tilfeller fra server til server. Player versus player (eller PvP) er en utbredt modell der spillerne har andre spillere til fiender, ofte etter den tradisjonelle «de gode mot de onde»-ideen. Player versus environment (eller PvE) er selve motpolen, der spillerne kjemper mot krefter i miljøet, vanligvis fantasiskapninger av ulike slag. I de fleste tilfeller er dog begge modellene tilstede, mens det er en hovedvekt på en av de to.
EverQuest we blant de vellykkede MMORPG-ene. Det ble lansert i 1999, men spillerne har opplevd en jevn strøm av ekspansjonspakker inntil nylig, da EverQuest II tok over. Oppfølgeren kom derimot sterkt i skyggen av World of Warcraft, som har tatt verden med storm siden lanseringen i 2004. Et annet nevneverdig MMORPG er Ultima Online, som har hatt en trofast tilgengerskare gjennom snart ti år. Det er dessuten flere enorme MMORPG-er i Asia som tilsynelatende arbeider helt utenom det europeiske markedet, for eksempel Lineage og Lineage II. Norske Funcom har dessuten hatt suksess med Anarchy Online (2001) og Age of Conan (2008).
MUD var forløperen til det moderne MMORPG. De bygger på de samme prinsippene, selv om MUD-er utelukkende er tekstbaserte, mens MMORPG-er i tillegg benytter lyd og bilde for å skape virtuelle verdener.
MMOG (Massive Multiplayer Online Game) er en mer generell betegnelse på et massivt onlinespill. MMOFPS og MMORTS er eksempler på forkortelser som refererer til sjangerbestemte onlinespill av denne typen, i likhet med MMORPG.